Luiperd val vrou in tent aan | Maroela Media
'n Suid-Afrikaanse vrou sterk tans in die hospitaal aan nadat 'n luiperd haar by 'n kampeerterrein aan haar been beetgekry en uit haar tent probeer sleep het.
Die voorval het op 4 Januarie in die Matopi-kampeerterrein in die Kgalagadi-oorgrenspark in Botswana plaasgevind.
Die vrou se man het 'n plasing op Facebook oor die voorval gemaak, wat deur ander sosialemediagebruikers gedeel is.
Volgens hom het die voorval na aandete plaasgevind. Die man sê in die inskrywing hy het die luiperd die eerste keer sowat 50 m van die kamp af gewaar. "Ek het die ander [sy vrou en twee vriende] geroep om te kom kyk. Die luiperd het nie aandag aan ons gegee nie en het na die kamp begin beweeg. Ons het terugbeweeg en heeltyd 'n lig op hom gehou," het die man geskryf.
Die man skryf die luiperd het langs elke voertuig gaan lê, aan die stoele geruik en ontspanne voorgekom.
"Teen 23:00 wou ons gaan slaap. Ek het my voertuig aangeskakel in die hoop dat dit die luiperd sou verdryf. Dit het egter gelyk of hy gewoond is aan mense, wat sleg is. Hy het weer in die bosse in beweeg; ons het elke nou en dan die glinster van sy oog so 200 m weg gewaar."
Volgens die man het hulle toe gedink dit is veilig genoeg om in die tent te slaap omdat diere tente as lewelose strukture beskou en "mense nie 'n goeie bron van kos vir diere is nie".
"Hoe verkeerd was ons nie! Net ná middernag het ek wakker geword van my vrou se angswekkende gille en die luiperd wat haar aan die been beetgehad het en haar uit die tent wou trek. Ek het na die onderkant van die tent geduik om sy oë te probeer opspoor om my vingers in te druk. Hy het haar toe gelos en weggehardloop."
Volgens die man het hy toe 'n flits gaan kry om die skade te ondersoek toe sy vrou weer begin gil dat die luiperd terug is.
"Ek het omgedraai en hom sowat 10 m weg van ons gewaar. Ek het uit die tent gehardloop, 'n graaf gegryp en op hom afgestorm en so hard gegil as wat ek kon. Hy het weggehardloop met my agterna vir so 100 m."
Die man het sy vrou se beserings as "gruwelik met 'n konstante dik stroom van bloed" beskryf.
"Ná ek die wonde na die beste van my vermoë toegedraai en versorg het, het ons alles in ons voertuie gegooi. Die een het heeltyd uitgekyk vir die ander, want die luiperd was heeltyd besig om rond te beweeg en het nooit weggegaan nie."
Hulle het omstreeks 12:30 na Nossop-kamp gery en 'n dokter daar aangetref wat die wonde behandel het en hulle verduidelik het wat om verder te doen. "My vrou het op pad daarheen deur drie kussings en 'n duvet gebloei."
Hulle het van daar af na Twee Rivieren gejaag waar 'n ambulans hulle ontmoet het en van daar af na 'n hospitaal in Upington gehaas.
"Daar was gelukkig 'n ortopediese chirurg in die teater toe ons daar aankom. Beide tendons aan weerskante van die aar was erg beskadig, maar die aar was nie beskadig nie. Sy is tans in die hospitaal met 'n vergruisde hak wat skroewe sal moet kry en erge wonde wat plastiese chirurgie gaan verg. Haar been is veilig en daar is geen infeksie nie te danke aan die Here wat ons deur hierdie aaklige beproewing gedra het."
Nadia Lemmetuis, woordvoerder van SANParke, het aan Maroela Media bevestig die voorval het aan die Botswana-kant van die park gebeur.
"Aan die Suid-Afrikaanse kant mag mense glad nie kamp in gebiede wat nie omhein is nie, maar aan die Botswana-kant mag hulle – hulle was darem bewus van die gevare," het sy gesê.
Die vrou en haar man was volgens Lemmetuis toeriste van Suid-Afrika.
Die man het in sy inskrywing gesê hy glo daar behoort nie enige "grond-tente" in dié deel van die park toegelaat word nie. "Die banddruk van besoekers se voertuie moet ook by jou aankoms by die park nagegaan word. As daar enige arteriële bloeding was sou die toestand van die pad my vrou se dood beteken het."
Die oorgrens park is vir wilde diere. Dit is nie n dieretuin met tralies. Die natuur is hul domain en waar hul beskerm word en lewe. Toeriste is indringers. Hierdie toeriste het gelukkig goed daarvan afgekom en n goeie storie om te vertel. Slaap eerder in n daktent volgende keer .
Len dit is soos jy daar se die mense moet besef dit is wilde diere en die luiperd was nuuskierig beweging , flitsligte geraas sterkte aan die vrou!!!! Haaie kan ook nie op die sand sit terwyl die mense baljaar in hulle see nie !!!!
Al hoe meer mense gebruik daktente en ek dink dit behoort ń vereiste te wees vir toeriste wat in onomheinde wildernesgebiede gaan kamp. Dit is onrusbarend om te sien hoe gewoond gevaarlike wilde diere aan mense geword het.
Dank Vader die here het n beskermde hand oor hul gehad maar die vrou het nig steeds seer gekry in due aanval.
Kyk so lief as wat ek is vir kamo en die natuur sal ek ook liewers in die wiltuin in rindawel of huis met dak en mure oornag as in tent. Niemand weet waneef gn mnr krokedil, leeu, oliefant ensv daar agter due bime uit kom en my gesin aanval nie. Stertke aan die vrou en ek hoop hul medies sal als kan dek